

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ**

 **ՂԵԿԱՎԱՐԻ ՏԵՂԱԿԱԼ**

**Ո Ր Ո Շ ՈՒ Մ N Ք/2-2022/1/06**

**Վարչական տույժ նշանակելու մասին**

**Ք․ Երևան «28» մարտի 2022թ․**

 Ես՝ ՀՀ քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ղեկավարի տեղակալ Աշոտ Շահբազյանս, ուսումնասիրելով Տեսչական մարմնի Երևանի տարածքային բաժնի կողմից իրականացված ստուգումների արդյունքում 2022 թվականի փետրվարի 18-ին կազմված թիվ Ք/2-2022 ստուգման ակտը և վարչական վարույթի նյութերը՝

 **ՊԱՐԶԵՑԻ**

 Տեսչական մարմնի ղեկավարի 18․01․2022թ․ թիվ Ք/2-2022 հանձնարարագրի հիման վրա Տեսչական մարմնի Երևանի տարածքային բաժնի կողմից 2022 թվականի հունվարի 27-ին ստուգումներ են իրականացվել ՀՀ, ք․ Երևան, Հրաչյա Քոչար փող․, N 200 հասցեում բնակելի տան՝ քաղաքաշինության բնագավառում իրավական ակտերի պահանջների կատարման և պահպանման նկատմամբ, 2021 թվականի հունվար ամսից 2022 թվականի հունվար ամիսն ընկած ժամանակահատվածի համար։ Իրականացված ստուգումների արդյունքում 18․02․2022թ․ կազմվել է թիվ Ք/2-2022 ստուգման ակտը, համաձայն որի՝ հայտնաբերվել են շինարարության ընթացքում շին․ ընդունման նորմերի խախտումներ՝ փոփոխված են եղել աստիճանների դիրքը և ձևը։ -3,00 նիշում (Ա) առանցքով բակային հատվածում (1)/(2) առանցքների միջև իրականացված է եղել նախագծով չնախատեսված նավալ, գլխավոր և բակային ճակատները չեն համապատասխանել նախագծին։

 11․210 նիշից վերև իրականացված նախագծին չհամապատասխանող ծավալները և (Գ)/(Ե) առանցքներով 4,350 / 10,00 նիշերում առկա ծավալները կառուցվել են կառուցապատողի կողմից, առանց համապատասխան լիցենզիա ունեցող անձանց միջոցով։

 Վերը նշված խախտումների վերաբերյալ հեղինակային հսկողությունը իրականացվել է թերի, շինարարության վարման մատյանում գրառումներ չի կատարվել, մատյանը չի լրացվել։

 Այսինքն՝ հեղինակային հսկող «ԷՅՎԻԷՆ ԳՐՈՒՊ» ՍՊ ընկերության (ՀՎՀՀ՝ 02707077) կողմից խախտվել է ՀՀ քաղաքաշինության նախարարի 1998 թվականի սեպտեմբերի 28-ի «Շինարարության նկատմամբ հեղինակային հսկողության իրականացման հրահանգ»-ը հաստատելու մասին թիվ 143 հրամանի 4․5 կետի պահանջը, որի համար «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածով նախատեսված է վարչական պատասխանատվություն։

 Վերոնշյալ վարչական իրավախախտման վերաբերյալ գործի քննությունը նշանակվել է 24․02․2022թ․, որին մասնակցել է «ԷՅՎԻԷՆ ԳՐՈՒՊ» ՍՊ ընկերության լիազորված անձ Արա Մարտիրոսյանը։ Վերջինս հայտնաբերված վարչական իրավախախտման վերաբերյալ առարկություն չի ներկայացրել։

 **ՀՀ վարչապետի 2018 թվականի հունիսի 11-ի N 730-Լ որոշման հավելվածի 1-ին կետի** համաձայն՝ Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմինը վերահսկողություն և օրենքով սահմանված այլ գործառույթներ իրականացնող Կառավարությանը ենթակա մարմին է, որն օրենքով սահմանված կարգով կիրառում է պատասխանատվության միջոցներ քաղաքաշինության, տեխնիկական և հրդեհային անվտանգության, տրանսպորտի, էներգետիկայի, պետական և տեղական նշանակության գեոդեզիական և քարտեզագրական աշխատանքների և հողօգտագործման բնագավառներում` հանդես գալով Հայաստանի Հանրապետության անունից:

 **Նույն որոշման հավելվածի 11-րդ կետի 4-րդ ենթակետի** **համաձայն՝** քաղաքաշինության բնագավառում Տեսչական մարմինը լիազորված է օրենքով սահմանված դեպքերում և կարգով նշանակելու վարչական տույժեր(․․․․)։

 **ՀՀ քաղաքաշինության նախարարի 1998 թվականի սեպտեմբերի 28-ի «Շինարարության նկատմամբ հեղինակային հսկողության իրականացման հրահանգ»-ը հաստատելու մասին թիվ 143 հրամանի 4․5 կետի համաձայն՝** հեղինակային հսկողը հետևում է քաղաքաշինական օբյեկտի իրականացման համապատասխանությանը հաստատված նախագծի պահանջներին ու լուծումներին։

 **«Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածի համաձայն՝** շինարարության ընթացքում հեղինակային հսկողության պարտականությունը չկատարելը կամ խախտումներով կատարելը առաջացնում է տուգանքի նշանակում` սահմանված նվազագույն աշխատավարձի քսանապատիկի չափով:

 **Նույն օրենքի 4-րդ հոդվածի համաձայն**՝ քաղաքաշինության բնագավառում իրավախախտումներ կատարելու համար կարող են կիրառվել`

ա) տուգանքի նշանակում

բ) քաղաքաշինական գործունեություն իրականացնելու լիցենզիայի գործողության կասեցում

գ) քաղաքաշինական գործունեություն իրականացնելու լիցենզիայի գործողության դադարեցում:

 Սույն օրենքի սահմաններում տույժ նշանակելն իրավախախտում կատարած իրավաբանական անձին չի ազատում այն պարտականության կատարումից, որի չկատարման համար նշանակվել է տույժ:

 Եթե իրավաբանական անձը սույն օրենքով սահմանված կարգով ենթարկվում է պատասխանատվության, ապա այդ նույն իրավախախտման համար ֆիզիկական անձը չի կարող ենթարկվել պատասխանատվության:

 **Նույն օրենքի 14-րդ հոդվածի համաձայն**՝ սույն օրենքով նախատեսված խախտումներն արձանագրում և տուգանքներ է նշանակում տեսչական մարմինը: Խախտման վերաբերյալ արձանագրությունները քննում են և տույժ նշանակելու վերաբերյալ որոշումներն ընդունում է տեսչական մարմնի ղեկավարը կամ նրա տեղակալը:

 Այսպիսով, սույն վարչական գործում եղած ապացույցներով հիմնավորվել է ՀՀ, ք․ Երևան, Հրաչյա Քոչար փող․, N 200 հասցեում բնակելի տան շինարարության ընթացքում հեղինակային հսկող՝ «ԷՅՎԻԷՆ ԳՐՈՒՊ» ՍՊ ընկերության կողմից թույլ տրված վարչական իրավախախտման փաստը։

 Վերոգրյալի հիման վրա և ղեկավարվելով «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 4-րդ հոդվածի 1-ին մասի «ա» կետով, 11-րդ, 14-րդ և 18-րդ հոդվածներով՝

 **ՈՐՈՇԵՑԻ**

 Հեղինակային հսկող՝ «ԷՅՎԻԷՆ ԳՐՈՒՊ» ՍՊ ընկերությանը ենթարկել վարչական պատասխանատվության՝ «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածի հատկանիշներով՝ վերջինիս նկատմամբ կիրառելով վարչական տույժ՝ տուգանք՝ 20.000 (քսան հազար) ՀՀ դրամ գումարի չափով։

**Ծանոթություն․**

Սույն որոշումը օրինական ուժի մեջ է մտնում հրապարակման պահից (հանձնվելուց, հանձված համարվելու օրվանից) մեկ ամիս հետո, և նույն ժամկետում ենթակա է բողոքարկման՝  ՀՀ քաղաքացիական դատավարության օրենսգրքով սահմանված կարգով:

Տուգանքի գումարն անհրաժեշտ է վճարել ՀՀ պետական բյուջե՝ Հայաստանի Հանրապետության ֆինանսների նախարարության կենտրոնական գանձապետարանի՝ **900005001517** հաշվեհամարին:

Տուգանքի գումարը վճարելիս անհրաժեշտ է նպատակը դաշտում նշել որոշման համարը։

|  |  |  |
| --- | --- | --- |
|  |  |   **ԱՇՈՏ ՇԱՀԲԱԶՅԱՆ**  |